N á v r h 

D o h o d a  
medzi vládou Slovenskej republiky a vládou Albánskej republiky 
o spolupráci a vzájomnej pomoci v colných otázkach

Vláda Slovenskej republiky a vláda Albánskej republiky (ďalej len „zmluvné strany“),

b e r ú c   d o   ú v a h y   dôležitosť zabezpečenia správneho vymeriavania a vyberania cla, daní a iných platieb pri dovoze alebo vývoze tovaru, ako aj správneho uplatňovania ustanovení o zákazoch a obmedzeniach a o kontrole,

b e r ú c   d o   ú v a h y,  že porušovanie colných predpisov pôsobí negatívne na hospodárske, finančné, obchodné záujmy a sociálne záujmy ich štátov, ako aj na oprávnené záujmy obchodu,

u v e d o m u j ú c  s i  potrebu spoločného postupu v boji proti nezákonnému obchodu s omamnými a psychotropnými látkami,

v   p r e s v e d č e n í,  že úsilie zamerané na zabránenie porušovania colných predpisov a úsilie zamerané na presné vyberanie dovozného a vývozného cla, daní a iných platieb je možné vynakladať účinnejšie prostredníctvom úzkej spolupráce medzi colnými orgánmi,

b e r ú c  d o   ú v a h y  existujúce priateľské vzťahy medzi Slovenskou republikou a Albánskou republikou, 

r e š p e k t u j ú c  Odporúčanie Rady pre colnú spoluprácu o vzájomnej administratívnej pomoci z 5. decembra 1953,

r e š p e k t u j ú c  tiež ustanovenia Jednotného dohovoru o omamných látkach z roku 1961 upraveného Protokolom z roku 1972, Dohovoru o psychotropných látkach z roku 1971 vypracovaného pod záštitou Organizácie Spojených národov a Dohovoru Organizácie Spojených národov proti nedovolenému obchodu s omamnými a psychotropnými látkami z roku 1988,

dohodli sa takto:
Článok 1
POJMY

Na účely tejto dohody:

a)	„colný orgán“ je v Slovenskej republike Colné riaditeľstvo Slovenskej republiky a v Albánskej republike Generálne riaditeľstvo ciel Ministerstva financií,

b)	 „colné predpisy“ sú ustanovenia obsiahnuté vo vnútroštátnych právnych predpisoch štátov oboch zmluvných strán, ktoré upravujú dovoz, vývoz a tranzit tovaru, alebo akýkoľvek iný colný režim, ktorý sa týka cla, daní, alebo iných platieb, ktoré vyberajú colné orgány, alebo opatrení o zákazoch, obmedzeniach alebo kontrole, vykonávaných colnými orgánmi,

c)	„porušenie colných predpisov“ je akékoľvek porušenie colných predpisov, ako aj akýkoľvek pokus o ich porušenie,

d)	„dožadujúci colný orgán“ je príslušný colný orgán štátu zmluvnej strany, ktorý žiada o pomoc v colných otázkach,

e)	„dožiadaný colný orgán“ je príslušný colný orgán štátu zmluvnej strany, ktorý prijíma žiadosť o pomoc v colných otázkach,

f)	„osoba“ je akákoľvek fyzická osoba alebo právnická osoba,

g)	„informácie” zahŕňajú najmä správy, záznamy, doklady, písomnosti, a to aj v elektronickej forme, a taktiež ich overené kópie,
 
h)	 „osobné údaje“ sú akékoľvek údaje vzťahujúce sa na určenú osobu alebo určiteľnú osobu,

i)	„sledovaná dodávka” je postup, ktorý umožňuje, aby nezákonné alebo podozrivé zásielky omamných látok, psychotropných látok, prekurzorov alebo látok, ktoré ich nahrádzajú a ohrozených druhov voľne rastúcich rastlín a voľne žijúcich živočíchov, boli prepustené z území, cez územia, alebo na územia štátov zmluvných strán s vedomím a pod kontrolou príslušných orgánov v záujme zistenia osôb zúčastnených na ich nezákonnej  preprave.

Článok 2
ROZSAH DOHODY

1.	Zmluvné strany si prostredníctvom colných orgánov a v súlade s ustanoveniami tejto dohody navzájom poskytnú pomoc:
a)	v záujme zabezpečenia správneho uplatňovania colných predpisov,
b)	v záujme zabezpečenia presného vymeriavania cla, daní a iných platieb,
c)	v záujme uľahčenia  a urýchlenia pohybu cestujúcich a obehu tovaru, 
d)	v záujme predchádzania, zisťovania  a  boja proti porušovaniu colných predpisov,
e)	v prípadoch doručovania písomností týkajúcich sa uplatňovania colných predpisov,
f)	pri výmene technických skúseností s cieľom podporovať prácu colných orgánov.

2.	Pomoc podľa tejto dohody sa bude poskytovať v súlade s vnútroštátnymi právnymi predpismi na území štátu dožiadanej zmluvnej strany a v rámci právomoci a možností dožiadaného colného orgánu. V prípade potreby môže colný orgán požiadať o súčinnosť iný príslušný orgán v súlade vnútroštátnymi právnymi predpismi na území štátu dožiadanej zmluvnej strany.

3.	Vykonávanie ustanovení tejto dohody nemá vplyv na záväzky zmluvných strán, ktoré vyplývajú z medzinárodných dohovorov a dohôd v oblasti súdnictva.

Článok 3
DOHĽAD NAD OSOBAMI, TOVAROM, DOPRAVNÝMI PROSTRIEDKAMI  A MIESTAMI

Colný orgán štátu jednej zmluvnej strany z vlastného podnetu alebo na požiadanie colného orgánu štátu druhej zmluvnej strany, v rámci svojej právomoci a svojich možností, vykoná dohľad nad: 

a)	pohybom osôb vstupujúcich a vystupujúcich z územia svojho štátu, o ktorých je známe alebo ktoré sú dôvodne podozrivé, že porušili, alebo môžu porušiť colné predpisy štátu druhej zmluvnej strany,
b)	pohybom tovaru, ktorým by na základe oznámenia colného orgánu štátu druhej zmluvnej strany mohlo dôjsť k nezákonnej preprave na územie alebo z územia svojho štátu, 

c)	všetkými dopravnými prostriedkami a kontajnermi, o ktorých je známe, alebo sú podozrivé, že sa používajú na porušenie colných predpisov, 
d)  miestami používanými na nezákonné uskladnenie tovaru na území štátu príslušnej zmluvnej   strany. 

Článok 4
POSTUP PROTI NEZÁKONNEJ PREPRAVE
 NIEKTORÝCH DRUHOV TOVARU

Colné orgány štátov zmluvných strán si navzájom bez meškania z vlastného podnetu alebo na požiadanie, po konzultácii a koordinácii s príslušnými orgánmi, poskytnú potrebné informácie o činnostiach, ktoré predstavujú, alebo by mohli predstavovať porušenie colných predpisov štátu jednej zo zmluvných strán,  týkajúce sa: 
a)	prepravy omamných látok, psychotropných látok a prekurzorov,
b)	prepravy zbraní, streliva a výbušnín,
c)	pohybu citlivého a strategického tovaru, ktorý je predmetom osobitnej kontroly v súlade s   medzinárodnými dohodami, mnohostrannými dohovormi a príslušnými záväzkami týkajúcimi sa zákazu jeho šírenia, ktorých členmi sú štáty zmluvných strán,
d)	prepravy umeleckých predmetov a starožitností, ktoré majú významnú historickú, kultúrnu alebo archeologickú hodnotu pre jednu zo zmluvných strán,
e)	pohybu jedov, vecí alebo látok, ktoré sú nebezpečné pre životné prostredie a zdravie ľudí,
f)	prepravy tovaru, ktorý podlieha vysokej sadzbe cla, daní alebo iných platieb. 

Článok 5
SLEDOVANÁ DODÁVKA

1.	Colné orgány môžu po vzájomnej dohode a v rámci svojej právomoci, v súlade s vnútroštátnymi právnymi predpismi, využiť sledovanú dodávku, aby zistili totožnosť osôb zapojených do nezákonnej prepravy omamných a psychotropných látok alebo ohrozených druhov voľne rastúcich rastlín a voľne žijúcich živočíchov a prijali právne opatrenia proti nim.

2.   Rozhodnutia o využití sledovanej dodávky sa budú vykonávať jednotlivo pre každý prípad a        podľa potreby v súlade s akýmikoľvek úpravami alebo dohodami, ktoré mohli byť dosiahnuté v konkrétnom prípade. Ak je to nevyhnutné a je to v súlade s vnútroštátnymi právnymi predpismi štátov zmluvných strán, môžu sa vziať do úvahy uzavreté finančné dohody a dohovory medzi oboma zmluvnými stranami.

3.	Nezákonné zásielky, uznané ako sledovaná dodávka, môžu byť po vzájomnej dohode príslušných orgánov zaistené, a následne ponechané, aby pokračovali v nezmenenom stave s obsahom omamných, psychotropných látok a látok, ktoré ich nahrádzajú alebo v prípade,  ak to podmienky dovoľujú, s vybratým obsahom alebo obsahom čiastočne, prípadne úplne vymeneným.

Poskytovanie informácií  
Článok 6

	Colné orgány si z vlastného podnetu alebo na požiadanie navzájom poskytnú všetky informácie,  ktoré môžu pomôcť pri zabezpečení správneho:
a)	vyberania dovozného a vývozného cla, daní a iných platieb colnými orgánmi a obzvlášť informácie, ktoré pomôžu určiť hodnotu tovaru na colné účely a zistiť jeho nomenklatúrne zatriedenie,
b)	uplatňovania zákazov a obmedzení pri dovoze, vývoze a tranzite,
c)	použitia pravidiel pôvodu, ktoré nie sú predmetom dohôd o preferenčnom sadzobnom zaobchádzaní uzavretých jednou alebo obidvomi zmluvnými stranami.

Článok 7

Colné orgány si z vlastného podnetu alebo na požiadanie navzájom poskytnú akékoľvek informácie o tom,
a)	či tovar, dovezený na územie štátu jednej zmluvnej strany, bol zákonne vyvezený z územia štátu druhej zmluvnej strany a do akého colného režimu bol prepustený,
b)	či tovar, vyvezený z územia štátu jednej zmluvnej strany, bol zákonne dovezený na územie štátu druhej zmluvnej strany a do akého colného režimu bol prepustený,
c)	či tovar, ktorému bola udelená výhoda pri vývoze z územia štátu jednej zmluvnej strany, bol riadne dovezený na územie štátu druhej zmluvnej strany; to znamená, že sa zároveň poskytne informácia o akýchkoľvek vykonaných colných kontrolných opatreniach, ktorým bol tento tovar podrobený.

Článok 8

Colný orgán štátu jednej zmluvnej strany poskytne z vlastného podnetu alebo na požiadanie colnému orgánu štátu druhej zmluvnej strany všetky informácie, ktoré súvisia s porušovaním colných predpisov,  týkajúce sa hlavne:
a)	osôb, o ktorých je známe alebo sú dôvodne podozrivé, že porušujú alebo porušili colné predpisy na území štátu druhej zmluvnej strany,
b)	tovaru, o ktorom je známe, alebo existuje dôvodné podozrenie, že je predmetom porušovania colných predpisov,
c)	dopravných prostriedkov a kontajnerov, o ktorých je známe alebo existuje dôvodné podozrenie, že sa použili na porušenie colných predpisov na území štátu druhej zmluvnej strany,
d)	nových spôsobov a prostriedkov používaných pri porušovaní colných predpisov,
e)	miest používaných na nezákonné uskladnenie tovaru na území štátu druhej zmluvnej strany.

Článok 9
1.  Ak dožiadaný colný orgán nemá požadovanú informáciu, môže ju, podľa vlastného uváženia, získať v súlade s vnútroštátnymi právnymi predpismi na území štátu dožiadanej zmluvnej strany. 

2.	Dožiadaný colný orgán pri získavaní informácie postupuje vo vlastnom mene, pričom koná v rámci svojej právomoci a svojich možností a v súlade s vnútroštátnymi právnymi predpismi.  

Článok 10

1.	Colné orgány si z vlastného podnetu alebo na požiadanie vzájomne poskytnú informácie o zistených alebo pripravovaných činnostiach, ktorými sa porušili alebo sa môžu porušiť colné predpisy.

2.	Colné orgány budú požadovať originály informácií vrátane spisov a dokladov iba v prípadoch, ak by boli overené kópie nepostačujúce. Na základe žiadosti colného orgánu jednej zo zmluvných strán sa kópie spisov, dokladov a iných materiálov náležite overia. 

3.	Poskytnuté originály informácií vrátane spisov a dokladov sa čo najskôr vrátia. 

4.	Informácie, poskytované podľa tejto dohody, možno poskytnúť elektronicky v akejkoľvek forme na rovnaký účel. Súčasne sa poskytne príslušný výklad potrebný na interpretáciu a použitie týchto informácií.

Článok 11
FORMA A OBSAH ŽIADOSTI O POSKYTNUTIE POMOCI

1.	Žiadosť o poskytnutie pomoci podľa tejto dohody sa vyhotovuje v písomnej forme. K žiadosti sa priložia doklady nevyhnutné na jej vybavenie. V naliehavej situácii sa môže prijať ústna žiadosť, ktorá musí byť ihneď písomne potvrdená.

2.	Žiadosť podľa odseku 1 tohto článku obsahuje nasledujúce informácie:
a)	označenie dožadujúceho colného orgánu,
b)	požadované opatrenie,
c)	predmet a účel žiadosti,
d)	vnútroštátne právne predpisy, ktoré sa na prípad vzťahujú,
e)	presné a podrobné údaje o  osobách, ktoré sú predmetom zisťovania,
f)	prehľad relevantných skutočností, ktoré sa týkajú prípadu,
g)	vzťah medzi obsahom žiadosti o poskytnutie pomoci a záležitosťou, ktorej sa to týka.

3. Žiadosť sa predkladá v anglickom jazyku alebo v inom jazyku prijateľnom pre dožiadaný colný orgán.

4. Ak žiadosť nezodpovedá formálnym požiadavkám podľa odsekov 2 a 3, dožiadaný colný orgán môže požadovať jej opravu alebo doplnenie; prijatie predbežných opatrení tým nie je dotknuté.   

Článok 12
Úradné zisťovanie

1.	Colný orgán štátu jednej zmluvnej strany začne na žiadosť colného orgánu štátu druhej zmluvnej strany úradné zisťovanie, týkajúce sa činností, ktoré sú alebo môžu byť v rozpore s colnými predpismi na území štátu dožadujúcej zmluvnej strany. Výsledky zisťovania sa oznámia dožadujúcemu colnému orgánu. 

2.	Tieto zisťovania sa budú vykonávať v súlade s vnútroštátnymi právnymi predpismi na území štátu dožiadanej zmluvnej strany. Dožiadaný colný orgán bude postupovať vo vlastnom mene.

3.	Dožiadaný colný orgán môže v osobitných prípadoch na požiadanie a so súhlasom colného orgánu štátu druhej zmluvnej strany povoliť, aby  úradníci dožadujúceho colného orgánu boli prítomní na území štátu dožiadanej zmluvnej strany, vrátane ich prítomnosti pri úradnom zisťovaní, keď jeho úradníci zisťujú porušenie colných predpisov, ktoré je v záujme dožadujúceho colného orgánu.

4.	Úradníci colného orgánu dožadujúcej zmluvnej strany prítomní na území štátu dožiadanej zmluvnej strany v súlade s touto dohodou budú môcť konať len v poradnej funkcii a  nebudú sa môcť aktívne zúčastňovať úradného zisťovania alebo používať akúkoľvek zákonnú alebo vyšetrovaciu právomoc, ktorú majú úradníci dožiadaného colného orgánu v súlade s vnútroštátnymi právnymi predpismi štátu dožiadanej zmluvnej strany.

5.	Dožadujúci colný orgán, ak o to požiada, bude oboznámený o čase a mieste úkonu, ktorý sa vykoná na základe žiadosti tak, aby úkon mohol byť koordinovaný.

6.	Úradníci dožadujúceho colného orgánu, ktorí sú oprávnení zisťovať porušenie colných predpisov, môžu žiadať, aby dožiadaný colný orgán prešetril príslušné účtovné záznamy, evidencie a iné doklady alebo dátové súbory a poskytol ich overené kópie, alebo poskytol akékoľvek informácie, vzťahujúce sa na porušenie colných predpisov.

7.	V prípadoch vymedzených touto dohodou, keď sa úradníci colného orgánu štátu jednej zmluvnej strany nachádzajú na území štátu druhej zmluvnej strany, sú povinní  kedykoľvek sa preukázať úradným splnomocnením. Nesmú byť uniformovaní a nesmú mať pri sebe zbraň.

POUŽITIE INFORMÁCIÍ 

Článok 13

1.	Informácie a iné oznámenia získané podľa tejto dohody, sa môžu použiť len na účely  uvedené v tejto dohode, vrátane ich použitia v súdnom alebo správnom konaní. Takéto informácie alebo iné oznámenia sa môžu použiť na iné účely, než na účely uvedené v tejto dohode, len s predchádzajúcim písomným súhlasom dožiadaného colného orgánu a za  podmienok a obmedzení, ak sa uplatňujú. 

2.	Ustanovenia odseku 1 tohto článku sa nevzťahujú na informácie, ktoré sa týkajú porušenia colných predpisov vzťahujúcich sa na omamné a psychotropné látky. Také informácie možno poskytnúť orgánom štátu dožadujúcej zmluvnej strany, ktoré sú priamo zodpovedné za boj proti nedovolenému obchodu s omamnými a  psychotropnými látkami. Tieto informácie sa však neposkytnú tretím krajinám bez predchádzajúceho písomného súhlasu dožiadaného colného orgánu.

3.	Všetky informácie, poskytnuté v akejkoľvek forme v rámci tejto dohody, majú dôvernú povahu. Sú predmetom služobného tajomstva a sú chránené takým istým spôsobom, ako rovnaký druh informácií a dokladov podľa vnútroštátnych právnych predpisov štátu zmluvnej strany, ktorá ich prijala.

4.  Bez toho, aby boli dotknuté odseky 1 až 3 a článok 14 tejto dohody, dohoda nebráni vykonávaniu ustanovení Európskeho spoločenstva, ktoré upravujú výmenu informácií v colných otázkach medzi príslušnými útvarmi Komisie Európskych spoločenstiev a colnými orgánmi Slovenskej republiky, ktoré by mohli byť predmetom záujmu Európskeho spoločenstva.

Článok 14

1.	Colné orgány štátov zmluvných strán môžu v súlade s cieľom a v rozsahu tejto dohody použiť informácie a písomnosti získané zo svojich správ, svedectiev a záznamov počas úradného zisťovania alebo pri súdnom a správnom konaní.

2.  Použitie takýchto informácií a dokladov ako dôkazu na súdoch a význam, ktorý im bude prisúdený, sa určia v súlade s vnútroštátnymi právnymi predpismi štátu zmluvnej strany. 

Článok 15
OCHRANA OSOBNÝCH ÚDAJOV

Osobné údaje poskytnuté podľa tejto dohody možno použiť iba na účely uvedené v žiadosti o poskytnutie pomoci a podliehajú akýmkoľvek podmienkam, ktoré určí dožiadaný colný orgán. Osobné údaje sú dôverné a chránené podľa vnútroštátnych právnych predpisov štátu dožadujúcej zmluvnej strany.

Článok 16
DORUČOVANIE  PÍSOMNOSTÍ

Dožiadaný colný orgán na základe žiadosti a v súlade s vnútroštátnymi právnymi  predpismi na území štátu dožiadanej zmluvnej strany doručí fyzickým osobám s trvalým pobytom alebo právnickým osobám so sídlom na území štátu dožiadanej zmluvnej strany všetky doklady v rozsahu tejto dohody, ktoré vydal dožadujúci colný orgán.

Článok 17
ZNALCI A SVEDKOVIA

1.	Na žiadosť colného orgánu štátu jednej zmluvnej strany colný orgán štátu druhej zmluvnej strany môže splnomocniť svojich úradníkov, ak s tým súhlasia, aby vystúpili ako znalci, alebo svedkovia pri súdnych alebo správnych konaniach, týkajúcich sa porušovania colných predpisov prerokúvaných na území štátu dožadujúcej zmluvnej strany a predložili predmety, listiny a iné doklady, alebo ich overené kópie potrebné pri týchto konaniach. Títo úradníci poskytnú svedectvo o skutočnostiach, ktoré zistili pri výkone svojich povinností. 

2.	Dožadujúca zmluvná strana je povinná prijať potrebné opatrenia na ochranu a osobnú bezpečnosť úradníkov počas ich prítomnosti na jej území podľa odseku 1 tohto článku. Dopravu a náklady spojené s pobytom týchto úradníkov hradí dožadujúci colný orgán.

3.	Žiadosť o vystúpenie úradníka musí presne stanovovať, v akom prípade a v akom postavení bude úradník vystupovať.

4.	Úradník, ktorý má vystúpiť ako svedok alebo znalec, má právo odmietnuť poskytnutie svedectva alebo výpovede, ak je oprávnený alebo povinný tak urobiť na základe vnútroštátnych právnych predpisov štátu dožiadanej zmluvnej strany alebo štátu dožadujúcej zmluvnej strany.

5.	Žiadosť o vystúpenie úradníka ako svedka alebo znalca sa vyhotovuje v súlade s vnútroštátnymi právnymi predpismi platnými na územiach štátov zmluvných strán.

Článok 18
VÝNIMKY Z POVINNOSTI POSKYTNÚŤ POMOC

1.	Ak dožiadaný colný orgán dôjde k záveru, že vybavenie žiadosti o pomoc by mohlo spôsobiť porušenie suverenity, bezpečnosti, alebo iných národných záujmov jeho štátu, alebo by spôsobilo porušenie priemyselného, obchodného alebo služobného tajomstva, alebo by bolo v rozpore s vnútroštátnymi právnymi predpismi, môže zamietnuť poskytnutie takejto pomoci úplne, alebo ju poskytnúť čiastočne, alebo po splnení určitých podmienok alebo požiadaviek.

2.	Ak colný orgán štátu jednej zmluvnej strany žiada o pomoc, ktorú sám nie je schopný poskytnúť colnému orgánu  štátu druhej zmluvnej strany, upozorní na túto skutočnosť vo svojej žiadosti. Vyhovenie takejto žiadosti sa posúdi podľa vnútroštátnych právnych predpisov na území štátu dožiadanej zmluvnej strany.   

3.	Ak sa pomoc odmietne, rozhodnutie a dôvod odmietnutia sa neodkladne písomne oznámia dožadujúcemu colnému orgánu.

Článok 19
NÁKLADY

1.	Colné orgány štátov zmluvných strán sa zrieknu všetkých nárokov na úhradu nákladov, ktoré vznikli pri vykonávaní tejto dohody, s výnimkou nákladov na znalcov, svedkov, tlmočníkov a prekladateľov, ktorí nie sú  zamestnancami štátnych orgánov.

2.	Ak si vybavenie žiadosti vyžiada podstatné a mimoriadne náklady, colné orgány sa dohodnú na určení požiadaviek a podmienok, za akých bude žiadosť vybavená, ako aj o spôsobe, akým budú tieto náklady uhradené.

Článok 20
VYKONÁVANIE

1.	Vykonávanie tejto dohody zabezpečujú colné orgány štátov zmluvných strán. Colné orgány sa navzájom dohodnú o podrobnostiach vykonávania tejto dohody.

2.	Colné orgány štátov zmluvných strán sa môžu dohodnúť, že ich útvary poverené úradným zisťovaním budú v priamom vzájomnom styku.

Článok  21
ÚZEMNÉ UPLATŇOVANIE

Táto dohoda sa uplatňuje na colnom území Slovenskej republiky a na colnom území Albánskej republiky.  

Článok 22
NADOBUDNUTIE PLATNOSTI A UKONČENIE PLATNOSTI

1.	Táto dohoda podlieha schváleniu v súlade s vnútroštátnymi právnymi predpismi štátov oboch zmluvných strán a nadobudne platnosť šesťdesiatym dňom po vzájomnom písomnom oznámení oboch zmluvných strán diplomatickou cestou, že boli splnené všetky podmienky ustanovené vnútroštátnymi právnymi predpismi na nadobudnutie platnosti tejto dohody.

2.	Táto dohoda sa uzaviera na dobu neurčitú. Dohodu možno vypovedať písomným oznámením ktorejkoľvek zo zmluvných strán diplomatickou cestou a jej platnosť sa skončí tri mesiace odo dňa doručenia oznámenia o výpovedi druhej zmluvnej strane.

3.	Konania prebiehajúce v čase ukončenia platnosti tejto dohody budú ukončené v súlade s ustanoveniami tejto dohody.

4.	Táto dohoda môže byť menená a doplňovaná na základe vzájomnej dohody štátov zmluvných strán. Zmeny musia byť vykonané písomnou formou.

5.	Dňom nadobudnutia platnosti tejto dohody skončí vo vzájomných vzťahoch medzi Slovenskou republikou a  Albánskou republikou platnosť Dohody medzi vládou Československej socialistickej republiky a vládou Ľudovej republiky Albánska o spolupráci a vzájomnej pomoci v colných otázkach podpísanej v Tirane dňa 17. októbra 1960.

Dané v …………… dňa ……..... 2004 v dvoch pôvodných vyhotoveniach, každé v slovenskom jazyku, albánskom jazyku a anglickom jazyku, pričom všetky znenia sú rovnako autentické. V prípade rozdielnosti výkladu je rozhodujúce znenie v anglickom jazyku.

          Za vládu						                    Za vládu
Slovenskej republiky						Albánskej republiky